Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία επιτρέπεται στην Πολωνία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας /* COM/2013/0831 final - 2013/0411 (NLE) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Αιτιολόγηση και στόχοι της πρότασης Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθεμένης αξίας, το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να θεσπίζει ειδικά μέτρα παρέκκλισης από τις διατάξεις της οδηγίας, για λόγους απλούστευσης των διαδικασιών επιβολής του φόρου ή πρόληψης ορισμένων τύπων φοροδιαφυγής ή φοροαποφυγής. Με επιστολή που πρωτοκολλήθηκε στην Επιτροπή στις 18 Ιουνίου 2013, η Πολωνία ζήτησε την άδεια να θεσπίσει μέτρα παρέκκλισης από το άρθρο 26 παράγραφος 1 στοιχείο α) και το άρθρο 168 της οδηγίας 2006/112/ΕΚ, προκειμένου να περιοριστεί σε 50 % το δικαίωμα έκπτωσης του ΦΠΑ σχετικά με την αγορά, εκμίσθωση, μίσθωση ή χρηματοδοτική μίσθωση ορισμένων τύπων μηχανοκίνητων οχημάτων, τα οποία δεν χρησιμοποιούνται αποκλειστικά για επιχειρηματικούς σκοπούς, καθώς και την αγορά αγαθών και υπηρεσιών όσον αφορά τα οχήματα αυτά, συμπεριλαμβανομένης της αγοράς καυσίμων. Σύμφωνα με τις διατάξεις του άρθρου 395 παράγραφος 2 της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολή της 10ης Οκτωβρίου 2013, σχετικά με το αίτημα που υπέβαλε η Πολωνία. Με επιστολή της 14ης Οκτωβρίου 2013, η Επιτροπή ενημέρωσε την Πολωνία ότι διέθετε όλες τις απαραίτητες πληροφορίες για την εξέταση του αιτήματος. Γενικό πλαίσιο Το άρθρο 168 της οδηγίας 2006/112/EΚ προβλέπει ότι ο υποκείμενος στο φόρο έχει το δικαίωμα να εκπίπτει τον ΦΠΑ που επιβάλλεται σε αγορές που πραγματοποιούνται για τις ανάγκες των φορολογούμενων πράξεών του. Σύμφωνα με το άρθρο 26 παράγραφος 1 στοιχείο α) της εν λόγω οδηγίας, η χρησιμοποίηση, για μη επιχειρηματικούς σκοπούς, αγαθού το οποίο ανήκει στην επιχείρηση πρέπει να εξομοιώνεται με παροχή υπηρεσιών εξ επαχθούς αιτίας, εφόσον η αγορά του αγαθού αυτού δημιούργησε δικαίωμα προς έκπτωση του ΦΠΑ. Στην περίπτωση των μηχανοκινήτων οχημάτων το σύστημα αυτό μπορεί να είναι δύσκολο να εφαρμοστεί για διάφορους λόγους, ιδίως επειδή είναι δύσκολο να γίνει ακριβής διαχωρισμός μεταξύ της ιδιωτικής χρήσης και της χρήσης για επιχειρηματικούς σκοπούς. Η τήρηση και ο έλεγχος λογιστικών στοιχείων, εφόσον προβλέπεται, συνεπάγεται πρόσθετη επιβάρυνση τόσο για τις επιχειρήσεις όσο και για τις διοικητικές. Ο αριθμός των οχημάτων που εμπίπτουν σε αυτή την περίπτωση σημαίνει ότι ακόμη και μια μικρής κλίμακας ατομική φοροδιαφυγή θα μπορούσε να έχει σημαντικές σωρευτικές επιπτώσεις. Ως εναλλακτική λύση στο σύστημα που προβλέπει η οδηγία, η Πολωνία ζήτησε να της δοθεί η άδεια να περιορίσει την αρχική έκπτωση σε ένα καθορισμένο ποσοστό και στη συνέχεια να απαλλάξει τις επιχειρήσεις από την υποχρέωση δήλωσης ΦΠΑ όσον αφορά τη χρησιμοποίηση οχημάτων για ιδιωτική χρήση. Η ρύθμιση αυτή προσφέρει το πλεονέκτημα της απλούστευσης του συστήματος για όλα τα ενδιαφερόμενα μέρη και διασφαλίζει ότι εισπράττεται ένα ποσοστό του φόρου το οποίο θα μπορούσε διαφορετικά να διαφύγει από τη φορολόγηση. Ζητείται περιορισμός του ποσοστού στο 50%. Το ποσοστό αυτό βασίζεται σε εκτίμηση της Πολωνίας και, σύμφωνα με την πρόταση, θα μπορούσε να επανεξετασθεί κατόπιν αιτήματος της Πολωνίας ώστε να παραταθεί η εφαρμογή του και πέραν του 2016. Η Πολωνία εξουσιοδοτείται επί του παρόντος, βάσει της εκτελεστικής απόφασης 2010/581/ΕΕ του Συμβουλίου[1], να περιορίσει στο 60 % το δικαίωμα έκπτωσης του ΦΠΑ κατά την αγορά, την ενδοκοινοτική απόκτηση, την εισαγωγή, την εκμίσθωση ή χρηματοδοτική μίσθωση ορισμένων μηχανοκίνητων οχημάτων, πλην των επιβατικών, με ανώτατο ποσό τις 6 000 PLN. Η εν λόγω απόφαση λήγει στις 31 Δεκεμβρίου 2013. Ο νέος περιορισμός του δικαιώματος έκπτωσης θα εφαρμόζεται από 1ης Ιανουαρίου 2014 στα μηχανοκίνητα οχήματα που χρησιμοποιούνται από υποκείμενο στον φόρο για σκοπούς που δεν είναι αποκλειστικά επιχειρηματικοί. Ωστόσο, ορισμένοι τύποι μηχανοκίνητων οχημάτων εξαιρούνται από τον εν λόγω περιορισμό και επομένως υπόκεινται στους συνήθεις κανόνες, κυρίως οχήματα άνω των 9 θέσεων (συμπεριλαμβανομένης της θέσης του οδηγού) και συνολικού μέγιστου βάρους άνω των 3 500 χιλιογράμμων. Αυτό περιορίζει το πεδίο εφαρμογής κυρίως σε επιβατικά αυτοκίνητα, φορτηγά, ανοικτά ελαφρά φορτηγά (pick ups) και μοτοσικλέτες. Ο περιορισμός ισχύει επίσης για τον ΦΠΑ που επιβάλλεται σε όλες τις δαπάνες, συμπεριλαμβανομένης της αγοράς καυσίμων, όσον αφορά τα μηχανοκίνητα οχήματα που διέπονται από αυτό το ειδικό μέτρο, υπό την προϋπόθεση ότι οι δαπάνες δεν αφορούν αποκλειστικά την επιχείρηση των υποκείμενων στον φόρο, όπως συμβαίνει π.χ. με την εγκατάσταση ταξίμετρων. Οι παρεκκλίσεις επιτρέπονται κατά κανόνα για περιορισμένο χρονικό διάστημα ούτως ώστε να παρέχεται η δυνατότητα αξιολόγησης του κατά πόσον το ειδικό μέτρο είναι κατάλληλο και αποτελεσματικό. Συνεπώς, οποιαδήποτε παράταση θα πρέπει να περιορίζεται χρονικά, ώστε να παρέχεται η δυνατότητα εκτίμησης του κατά πόσον οι προϋποθέσεις στις οποίες βασίζεται η παρέκκλιση εξακολουθούν να υφίστανται. Η Πολωνία έχει ζητήσει την άδεια να εφαρμόσει έως τις 31 Δεκεμβρίου 2018 το εν λόγω ειδικό μέτρο το οποίο αποτελεί αντικείμενο της παρούσας πρότασης. Ωστόσο, αποτελεί κοινή πρακτική σε παρόμοιες περιπτώσεις η έγκριση για περίοδο τριών ετών (βλ., π.χ., τις εκτελεστικές αποφάσεις 2012/232/ΕΕ[2] και 2013/191/ΕΕ[3] του Συμβουλίου). Ως εκ τούτου, προτείνεται να λήξει η ισχύς της παρούσας απόφασης στο τέλος του 2016 και να κληθεί η Πολωνία να υποβάλει έκθεση έως την 1η Απριλίου 2016 η οποία θα περιλαμβάνει επανεξέταση του εφαρμοζόμενου ποσοστιαίου περιορισμού σε περίπτωση περαιτέρω παράτασης και πέραν του 2016. Ισχύουσες διατάξεις στον τομέα της πρότασης Το άρθρο 176 της οδηγίας 2006/112/ΕΚ ορίζει ότι το Συμβούλιο καθορίζει τις δαπάνες για τις οποίες δεν παρέχεται δικαίωμα έκπτωσης του ΦΠΑ. Έως τότε επιτρέπει στα κράτη μέλη να διατηρούν τις εξαιρέσεις που εφαρμόζονταν την 1η Ιανουαρίου 1979. Συνεπώς, υπάρχει ένας αριθμός διατάξεων «αναστολής» που περιορίζουν το δικαίωμα έκπτωσης όσον αφορά τα μηχανοκίνητα οχήματα. Το 2004 η Επιτροπή υπέβαλε πρόταση για την — μεταξύ άλλων — θέσπιση κανόνων σχετικά με τους τύπους δαπάνης που μπορεί να υπόκεινται σε περιορισμό όσον αφορά το δικαίωμα έκπτωσης (COM (2004) 728 τελικό[4]). Το Συμβούλιο δεν έχει ακόμη καταλήξει σε συμφωνία όσον αφορά την εν λόγω πρόταση. Συνοχή με άλλες πολιτικές και στόχους της Ένωσης Άνευ αντικειμένου. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ Διαβούλευση με τα ενδιαφερόμενα μέρη Άνευ αντικειμένου. Συλλογή και χρήση εμπειρογνωμοσύνης Δεν υπήρξε ανάγκη προσφυγής σε εξωτερικούς εμπειρογνώμονες. Εκτίμηση επιπτώσεων Η πρόταση έχει σκοπό την καταπολέμηση της αποφυγής του ΦΠΑ και την απλούστευση της διαδικασίας επιβολής του φόρου, συνεπώς έχει δυνητικά θετικό αποτέλεσμα για τις επιχειρήσεις και για τις διοικήσεις. Η πρόταση υποβλήθηκε από την Πολωνία ως κατάλληλο μέτρο και είναι ανάλογη με άλλες παρελθούσες και υφιστάμενες παρεκκλίσεις. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Σύνοψη της προτεινόμενης ενέργειας Σκοπός της πρότασης είναι να επιτραπεί στην Πολωνία να εφαρμόσει μέτρο παρέκκλισης από το άρθρο 168 της οδηγίας 2006/112/EΚ έτσι ώστε να περιορίζεται το δικαίωμα υποκείμενου στον φόρο να πραγματοποιήσει έκπτωση του ΦΠΑ σχετικά με την αγορά, εκμίσθωση, μίσθωση ή χρηματοδοτική μίσθωση ορισμένων τύπων μηχανοκίνητων οχημάτων και επί των δαπανών που αφορούν μηχανοκίνητα οδικά οχήματα όταν τα οχήματα δεν χρησιμοποιούνται αποκλειστικά για επιχειρηματικούς σκοπούς και οι δαπάνες δεν αφορούν αποκλειστικά την επιχείρηση των υποκείμενων στον φόρο. Όταν περιορίζεται το δικαίωμα έκπτωσης, μέσω παρέκκλισης από το άρθρο 26 παράγραφος 1 στοιχείο α) της οδηγίας 2006/112/EΚ ο υποκείμενος στον φόρο θα απαλλάσσεται από την υποχρέωση δήλωσης στοιχείων για φορολόγηση όσον αφορά την ιδιωτική χρήση του εν λόγω οχήματος. Το μέτρο αφορά μόνο οχήματα κάτω από έναν ορισμένο αριθμό θέσεων επιβατών και κάτω από καθορισμένο συνολικό βάρος. Ο περιορισμός αυτός καθορίζεται στο 50%. Το ποσοστό αυτό καθώς και η ανάγκη μέτρων παρέκκλισης επανεξετάζονται και κοινοποιούνται από την Πολωνία κατόπιν αιτήματος για παράταση. Η απόφαση εφαρμόζεται από την ημερομηνία που θα προβλέπει η απόφαση ή από την ημερομηνία κατά την οποία θα τεθούν σε εφαρμογή ενωσιακοί κανόνες που θα διέπουν τους περιορισμούς των δικαιωμάτων έκπτωσης στον τομέα αυτό. Νομική βάση Άρθρο 395 της οδηγίας 2006/112/ΕΚ του Συμβουλίου. Αρχή της επικουρικότητας Η πρόταση εμπίπτει στην αποκλειστική αρμοδιότητα της Ευρωπαϊκής Ένωσης. Ως εκ τούτου, δεν εφαρμόζεται η αρχή της επικουρικότητας. Αρχή της αναλογικότητας Η πρόταση είναι σύμφωνη με την αρχή της αναλογικότητας, δεδομένου ότι η παρούσα απόφαση αφορά άδεια που χορηγείται σε κράτος μέλος κατόπιν αιτήσεώς του και δεν αποτελεί, επομένως, υποχρέωση. Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο σκοπό. Επιλογή νομικής πράξης Προτεινόμενο μέσο: Εκτελεστική απόφαση του Συμβουλίου. Άλλες νομοθετικές πράξεις δεν θα ήταν κατάλληλες για τους ακόλουθους λόγους: Βάσει του άρθρου 395 της οδηγίας 2006/112/ΕΚ του Συμβουλίου, η παρέκκλιση από τους κοινούς κανόνες ΦΠΑ είναι δυνατή μόνο με την έγκριση του Συμβουλίου, το οποίο αποφασίζει ομόφωνα κατόπιν προτάσεως της Επιτροπής. Συνεπώς, η εκτελεστική απόφαση του Συμβουλίου είναι η καταλληλότερη νομική πράξη, δεδομένου ότι μπορεί να απευθύνεται σε μεμονωμένο κράτος μέλος. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Η πρόταση δεν θα έχει αρνητικές συνέπειες στους ιδίους πόρους της Ένωσης που προέρχονται από τον ΦΠΑ. 5. ΠΡΟΑΙΡΕΤΙΚΑ ΣΤΟΙΧΕΙΑ Η πρόταση περιλαμβάνει ρήτρα επανεξέτασης και ρήτρα λήξης της ισχύος. 2013/0411 (NLE) Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία επιτρέπεται στην Πολωνία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας[5], και ιδίως το άρθρο 395 παράγραφος 1, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Με συστημένη επιστολή προς τη Επιτροπή στις 18 Ιουνίου 2013, η Πολωνία ζήτησε την άδεια να θεσπίσει ειδικά μέτρα σχετικά με ορισμένα μηχανοκίνητα οδικά οχήματα και τις σχετικές δαπάνες κατά παρέκκλιση από τις εν λόγω διατάξεις που προβλέπει η οδηγία 2006/112/EΚ οι οποίες αφορούν το δικαίωμα του υποκείμενου στον φόρο να εκπίπτει τον ΦΠΑ που καταβάλλεται κατά την αγορά αγαθών και υπηρεσιών και τις διατάξεις βάσει των οποίων απαιτείται δήλωση στοιχείων για τη φορολόγηση του περιουσιακού στοιχείου της επιχείρησης που χρησιμοποιείται για μη επιχειρηματικούς σκοπούς. (2) Σύμφωνα με το άρθρο 395 παράγραφος 2 της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολή της 10ης Οκτωβρίου 2013, σχετικά με το αίτημα της Πολωνίας. Με επιστολή της 14ης Οκτωβρίου 2013, η Επιτροπή ενημέρωσε την Πολωνία ότι διέθετε όλες τις απαραίτητες πληροφορίες για την εξέταση του αιτήματος. (3) Το άρθρο 168 της οδηγίας 2006/112/ΕΚ προβλέπει ότι ο υποκείμενος στον φόρο έχει το δικαίωμα έκπτωσης του ΦΠΑ που επιβάλλεται στα αγαθά και τις υπηρεσίες που χρησιμοποιούνται για τις ανάγκες των φορολογούμενων πράξεων του. Το άρθρο 26 παράγραφος 1 στοιχείο α) της εν λόγω οδηγίας απαιτεί την επιβολή ΦΠΑ στο περιουσιακό στοιχείο της επιχείρησης το οποίο προορίζεται για ιδιωτική χρήση από τον υποκείμενο σε φόρο ή το προσωπικό του, ή γενικότερα, για σκοπούς άλλους από εκείνους της επιχείρησής του. (4) Το αιτούμενο από την Πολωνία μέτρο παρεκκλίνει από τις διατάξεις αυτές έτσι ώστε να περιορίζεται το δικαίωμα έκπτωσης του ΦΠΑ κατά την αγορά, εκμίσθωση, μίσθωση ή χρηματοδοτική μίσθωση ορισμένων μηχανοκίνητων οδικών οχημάτων και τις δαπάνες που αφορούν τα οχήματα αυτά και να απαλλάξει τον υποκείμενο στον φόρο από την υποχρέωση δήλωσης στοιχείων για την επιβολή ΦΠΑ επί της ιδιωτικής χρήσης οχημάτων που καλύπτονται από τον περιορισμό. (5) Η χρήση μηχανοκίνητων οχημάτων για σκοπούς άλλους από εκείνους της επιχείρησης είναι δύσκολο να προσδιοριστεί με ακρίβεια και, ακόμη και αν τούτο ήταν εφικτό, ο μηχανισμός προσδιορισμού είναι συχνά επαχθής. Σύμφωνα με τα μέτρα που προτείνονται, το ποσό του ΦΠΑ επί των δαπανών για τις οποίες υπάρχει δικαίωμα έκπτωσης του φόρου όσον αφορά μηχανοκίνητα οχήματα τα οποία δεν χρησιμοποιούνται αποκλειστικά για επιχειρηματικούς σκοπούς, θα πρέπει, με ορισμένες εξαιρέσεις, να προσδιορίζεται με βάση ένα κατ’ αποκοπή ποσοστό. Με βάση τις διαθέσιμες επί του παρόντος πληροφορίες, η Πολωνία θεωρεί ότι δικαιολογείται ένα ποσοστό 50%. Συγχρόνως, για να αποφευχθεί η διπλή φορολόγηση, η απαίτηση δήλωσης στοιχείων για την επιβολή ΦΠΑ επί της ιδιωτικής χρήσης μηχανοκίνητων οχημάτων θα πρέπει να ανασταλεί στις περιπτώσεις που ισχύει ο ανωτέρω περιορισμός. Τα μέτρα αυτά μπορούν να θεωρηθούν εύλογα λόγω της ανάγκης απλούστευσης της διαδικασίας επιβολής του ΦΠΑ και αποτροπής της φοροδιαφυγής που θα μπορούσε να προκύψει μέσω της τήρησης ανακριβών λογιστικών στοιχείων και ψευδούς φορολογικής δήλωσης. (6) Ο περιορισμός του δικαιώματος έκπτωσης δυνάμει των ειδικών μέτρων ισχύει για τον ΦΠΑ που καταβάλλεται για την αγορά, την ενδοκοινοτική απόκτηση, την εισαγωγή, την εκμίσθωση ή χρηματοδοτική μίσθωση συγκεκριμένων οδικών μηχανοκίνητων οχημάτων καθώς και τις δαπάνες που αφορούν τα οχήματα αυτά, συμπεριλαμβανομένης της αγοράς καυσίμων. (7) Ορισμένοι τύποι μηχανοκίνητων οχημάτων εξαιρούνται από το πεδίο εφαρμογής των ειδικών μέτρων διότι – ως εκ της φύσεώς τους ή λόγω του είδους της επιχειρηματικής δραστηριότητας για την οποία χρησιμοποιούνται - η χρήση για σκοπούς άλλους πλην των επιχειρηματικών είναι αμελητέα. Κατά συνέπεια, τα ειδικά μέτρα δεν εφαρμόζονται σε οχήματα άνω των 9 θέσεων (συμπεριλαμβανομένης αυτής του οδηγού) και συνολικού μέγιστου βάρους άνω των 3 500 χιλιογράμμων. Επιπλέον, ο περιορισμός του δικαιώματος έκπτωσης δεν ισχύει για τον ΦΠΑ που καταβάλλεται για κάθε δαπάνη που αφορά αποκλειστικά την επιχείρηση του υποκείμενου στον φόρο. (8) Αυτά τα μέτρα παρέκκλισης θα πρέπει να περιορίζονται χρονικά έτσι ώστε να καταστεί δυνατή η αξιολόγηση της αποτελεσματικότητάς τους και της καταλληλότητας του ποσοστού που προτείνεται, το οποίο στηρίζεται σε αρχικές εκτιμήσεις όσον αφορά τη χρήση για επιχειρηματικούς σκοπούς. (9) Σε περίπτωση που η Πολωνία εξετάσει το ενδεχόμενο παράτασης των μέτρων παρέκκλισης και πέραν του 2016, θα πρέπει να υποβληθεί στην Επιτροπή το αργότερο μέχρι την 1η Απριλίου 2016 έκθεση, συνοδευόμενη από το σχετικό αίτημα για παράταση, σχετικά με την εφαρμογή των εν λόγω μέτρων στην οποία θα επανεξετάζεται το εφαρμοζόμενο ποσοστό. (10) Στις 29 Οκτωβρίου 2004 η Επιτροπή ενέκρινε πρόταση οδηγίας του Συμβουλίου[6] για την τροποποίηση της οδηγίας 77/388/ΕΟΚ, νυν οδηγία 2006/112/ΕΚ, η οποία περιλαμβάνει την εναρμόνιση των κατηγοριών δαπανών για τις οποίες μπορούν να ισχύουν εξαιρέσεις από το δικαίωμα έκπτωσης. Με βάση την εν λόγω πρόταση, εξαιρέσεις από το δικαίωμα έκπτωσης μπορούν να εφαρμόζονται στα μηχανοκίνητα οδικά οχήματα. Τα μέτρα παρέκκλισης που προβλέπονται στην παρούσα απόφαση θα πρέπει να παύσουν να ισχύουν κατά την ημερομηνία έναρξης της ισχύος της εν λόγω τροποποιητικής οδηγίας, σε περίπτωση που η ημερομηνία αυτή είναι προγενέστερη της προβλεπόμενης ημερομηνίας λήξης που προβλέπει η παρούσα απόφαση. (11) Η παρέκκλιση θα έχει αμελητέα επίπτωση στο συνολικό ποσό του φόρου που εισπράττεται στο στάδιο της τελικής κατανάλωσης και δεν θα έχει αρνητικές συνέπειες στους ιδίους πόρους της Ένωσης που προέρχονται από τον ΦΠΑ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Κατά παρέκκλιση από το άρθρο 168 της οδηγίας 2006/112/ΕΚ, επιτρέπεται στην Πολωνία να περιορίσει σε 50% το δικαίωμα έκπτωσης του ΦΠΑ που επιβάλλεται για την αγορά, την ενδοκοινοτική απόκτηση, την εισαγωγή, την εκμίσθωση ή χρηματοδοτική μίσθωση οδικών μηχανοκίνητων οχημάτων καθώς και του ΦΠΑ που επιβαρύνει τις δαπάνες που αφορούν τα οχήματα αυτά, εφόσον το όχημα δεν χρησιμοποιείται αποκλειστικά για επιχειρηματικούς σκοπούς. Ο περιορισμός που ορίζεται στο πρώτο εδάφιο δεν εφαρμόζεται στα μηχανοκίνητα οχήματα συνολικού μέγιστου βάρους άνω των 3 500 χιλιογράμμων ή στα μηχανοκίνητα οχήματα άνω των εννέα θέσεων συμπεριλαμβανομένης της θέσης του οδηγού. Ο περιορισμός που ορίζεται στο πρώτο εδάφιο δεν εφαρμόζεται για τον ΦΠΑ που καταβάλλεται για κάθε δαπάνη που αφορά αποκλειστικά την επιχείρηση του υποκείμενου στον φόρο. Άρθρο 2 Κατά παρέκκλιση από το άρθρο 26 παράγραφος 1 στοιχείο α) της οδηγίας 2006/112/ΕΚ, επιτρέπεται στην Πολωνία να μην εξομοιώνει με παροχή υπηρεσιών εξ επαχθούς αιτίας την ιδιωτική χρήση από υποκείμενο σε φόρο ή το προσωπικό του, ή γενικότερα, για σκοπούς άλλους από εκείνους της επιχείρησής του, οχήματος για το οποίο εφαρμόζεται ο περιορισμός που αναφέρεται στο άρθρο 1 της παρούσας απόφασης. Άρθρο 3 1. Η παρούσα απόφαση αρχίζει να ισχύει την ημέρα της κοινοποίησής της. Η παρούσα απόφαση εφαρμόζεται από 1ης Ιανουαρίου 2014. Παύει να ισχύει την ημερομηνία έναρξης ισχύος των κανόνων της Ένωσης που καθορίζουν τις δαπάνες που αφορούν οδικά μηχανοκίνητα οχήματα για οι οποίες δεν υπάρχει δικαίωμα για πλήρη έκπτωση από τον ΦΠΑ, ή στις 31 Δεκεμβρίου 2016, ανάλογα με το ποια ημερομηνία είναι προγενέστερη. 2. Κάθε αίτημα για την παράταση των μέτρων που προβλέπονται στην παρούσα απόφαση υποβάλλεται στην Επιτροπή το αργότερο μέχρι την 1η Απριλίου 2016. Το εν λόγω αίτημα συνοδεύεται από έκθεση η οποία περιλαμβάνει επανεξέταση του ποσοστού του περιορισμού που εφαρμόστηκε επί του δικαιώματος έκπτωσης ΦΠΑ βάσει της παρούσας απόφασης. Άρθρο 4 Η παρούσα απόφαση απευθύνεται στη Δημοκρατία της Πολωνίας. Βρυξέλλες, Για το Συμβούλιο Ο Πρόεδρος [1] Εκτελεστική απόφαση του Συμβουλίου, της 27ης Σεπτεμβρίου 2010, με την οποία επιτρέπεται στη Δημοκρατία της Πολωνίας να εισαγάγει ειδικό μέτρο παρέκκλισης από το άρθρο 26 παράγραφος 1 στοιχείο α) και από το άρθρο 168 της οδηγίας 2006/112/ΕΚ, σχετικά με το κοινό σύστημα φόρου προστιθέμενης αξίας, ΕΕ L 256 της 30.9.2010, σ. 24 [2] Εκτελεστική απόφαση του Συμβουλίου, της 26ης Απριλίου 2012, που επιτρέπει στη Ρουμανία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 117 της 1.5.2012, σ. 7 [3] Εκτελεστική απόφαση του Συμβουλίου, της 22ας Απριλίου 2013, με την οποία επιτρέπεται στη Λετονία να εφαρμόσει ειδικό μέτρο παρέκκλισης από το άρθρο 26 παράγραφος 1 στοιχείο α) και από τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 113 της 25.4.2013, σ. 11 [4] http://eur-lex.europa.eu/LexUriServ/site/en/com/2004/com2004_0728en01.pdf [5] ΕΕ L 347 της 11.12.2006, σ.1. [6] COM (2004) 728 τελικό (ΕΕ C 24 της 29.1.2005, σ.10)